  Наталья Тетерина Удмуртиын улӥсьёс экспериментальной ӧрын калык (этно) крезьгуръёсты но эктонъёсты быдэстон удысын «Стереотипы будущего» премия понна вожвылъяськонэ пыриськыны быгато. Котькуд номинациын вормисьёс быдэн 500 сюрс манет коньдонкузьым басьтозы, иворто радъясьёс. Та ӧръя Россиысь нырысетӥ премилэн кык номинациез луоз: «Экспериментальной этно крезьгур» но «Экспериментальной этно эктон».  30-тӥ куарусёнозь куриськонъёсты сётыны быгато world music но ethnic fusion ӧрын кырӟанъёсты быдэстӥсь удысужчиос но тунсыкъяськисьёс, озьы ик эктоназы калык йылолъёсты возьматӥсь эктӥсьёс.  Конкурслэн йылпумъян люкетэз толсуре Москваын ортчоз. Соку ик Россиысь но кунсьӧрысь крезьгурчиос, хореографъёс но продюссеръёс устооссэ кырӟасьёсты но эктӥсьёсты быръёзы.  Куриськонъёсты радъясьёслэн  пыр сётыны луэ. Тегъёс: Лулчеберет Удмуртия эктон кырӟан йӧслыкъёс крезьгур  